text: Lettelse i Vejle og Daugård: Ingen togbro i baghaven
  13 april 2016 kl. 15.26
  I Vejle og Daugård er beboerne lettede over, at Venstre og Dansk Folkeparti nu er klar til at droppe planerne om en togbro over Vejle Fjord.
  Udmeldingen tirsdag om, at Venstre og Dansk Folkeparti nu ikke bakker op om planerne om en togbro over Vejle Fjord vækker glæde og lettelse hos de, der ville været blevet naboer til broen.
  I både Vejle og Daugård havde flere udsigt til en togbro i baghaven.
  Selv om John og Else Rønsholt, der bor i Daugård, er meget glade for at høre nyheden om, at de nu højst sandsynligvis slipper for togbroen, så er glæden blandet med bekymring.
  - Vi er glade for at høre, at man overveje at fjerne projektet, men vi har jo ikke set det på skrift endnu. Og det vi er allermest bange for er, at det nu bliver lagt ned i skuffen og så taget op igen på et tidspunkt , siger de samstemmende til TV SYD.
  Beslutningen om at droppe togbroen vækker også glæde på politisk plan i Vejle.
  For kom der en togbro, ville alle de gennemgående togene ikke længere standse i Vejle.
  Togfonden blev oprindeligt aftalt af den forrige regering sammen med Dansk Folkeparti og Enhedslisten.
  En aftale til 28,5 milliarder kroner.
  